


Proiect UE
REPUBLICA MOLDOVA
PARLAMENTUL

LEGE
privind punerea în aplicare a Regulamentului (CE) nr. 2157/2001 al Consiliului
din 8 octombrie 2001 privind statutul societății europene (SE)

Parlamentul Republicii Moldova adoptă prezenta lege organică.

Prezenta lege pune în aplicare Regulamentul (CE) nr. 2157/2001 al Consiliului din 8 octombrie 2001 privind statutul societății europene (SE), CELEX: 32001R2157, publicat în Jurnalul Oficial al Comunităților Europene, seria L, nr. 294 din 10 noiembrie 2001, pp. 1–21.
Capitolul I
DISPOZIȚII GENERALE
Articolul 1. Obiectul și scopul legii
(1) Prezenta lege stabilește cadrul juridic național de aplicare a Regulamentului (CE) nr. 2157/2001 al Consiliului din 8 octombrie 2001 privind statutul societății europene (SE), în contextul procesului de aderare a Republicii Moldova la Uniunea Europeană.
(2) Prezenta lege reglementează statutul juridic al unei societăți europene (SE) cu sediul pe teritoriul Republicii Moldova, în măsura în care acesta nu este reglementat direct de Regulament, precum și situațiile în care Regulamentul acordă statelor posibilitatea de a adopta reglementări naționale complementare.
(3) Prevederile prezentei legi se aplică cumulativ cu: Regulamentul; actele constitutive și statutul SE, în măsura permisă de Regulament; legislația Republicii Moldova aplicabilă societăților pe acțiuni și persoanelor juridice, în ordinea de subsidiaritate stabilită la art. 9 din Regulament; și actul național de transpunere a Directivei 2001/86/CE a Consiliului din 8 octombrie 2001 de completare a statutului societății europene în ceea ce privește implicarea lucrătorilor.
Articolul 2. Definiții 
În sensul prezentei legi, termenii și expresiile au semnificațiile conferite de Regulament. Suplimentar, se definesc:
Regulamentul — Regulamentul (CE) nr. 2157/2001 al Consiliului din 8 octombrie 2001 privind statutul societății europene (SE), publicat în Jurnalul Oficial al Comunităților Europene, seria L, nr. 294 din 10 noiembrie 2001, pp. 1–21, astfel cum a fost modificat;
SE — societate europeană (Societas Europaea), formă juridică supranațională constituită în condițiile Regulamentului;
registrator — registratorul de stat competent din cadrul Agenției Servicii Publice a Republicii Moldova (denumită în continuare Agenția Servicii Publice), în a cărui circumscripție se află sediul SE sau, după caz, sediul entității care participă la constituirea ori la reorganizarea SE;
Registrul de stat — Registrul de stat al unităților de drept, administrat de IP Agenția Servicii Publice, în care se înscriu datele de identificare ale SE cu sediul în Republica Moldova;
societate pe acțiuni — persoana juridică constituită conform Legii nr. 1134/1997 privind societățile pe acțiuni, a cărei formă este asimilată, în sensul Regulamentului, formelor juridice de societate pe acțiuni enumerate în Anexa I și II la Regulament;
societate cu răspundere limitată — persoana juridică constituită conform Legii nr. 135/2007 privind societățile cu răspundere limitată, a cărei formă este asimilată, în sensul Regulamentului, formelor juridice de societate cu răspundere limitată enumerate în Anexa II la Regulament;
societăți participante la constituirea unei filiale SE – societățile comerciale și cooperativele, constituite conform Codului civil al Republicii Moldova nr.1107/2002, care pot participa la constituirea unei filiale SE în sensul art.2 alin.(3) din Regulament; 
capital minim — capitalul social minim subscris de 120.000 de euro, exprimat în lei moldovenești la cursul oficial al Băncii Naționale a Moldovei la data subscrierii, în conformitate cu art. 4 alin. (2) din Regulament.
Articolul 3. Legislația aplicabilă SE cu sediul în Republica Moldova
(1) O SE cu sediul în Republica Moldova este guvernată, în ordinea de prioritate prevăzută la art. 9 din Regulament, de Regulament, actele constitutive și statutul SE, în limitele permise de Regulament; prezenta lege și celelalte acte normative ale Republicii Moldova adoptate în vederea aplicării Regulamentului; Legea nr. 1134/1997 privind societățile pe acțiuni, aplicabilă prin analogie în toate aspectele neacoperite de nivelurile normative superioare; și, exclusiv pentru procedura de constituire a SE holding prevăzută la art. 2 alin. (2) din Regulament, Legea nr. 135/2007 privind societățile cu răspundere limitată, cu modificările ulterioare, în ceea ce privește societățile cu răspundere limitată participante în calitate de fondatoare. 
(2) În domeniile neacoperite de Regulament, inclusiv legislația fiscală, legislația muncii, legislația în domeniul concurenței, în domeniul proprietății intelectuale, și în domeniul insolvabilității, SE este supusă legislației naționale a Republicii Moldova în aceleași condiții ca orice societate pe acțiuni rezidentă.
(3) În cazurile în care natura activităților desfășurate de o SE este supusă reglementărilor specifice prevăzute de legislația Republicii Moldova, aceste reglementări se aplică integral și fără derogare SE, în toate aspectele relevante pentru desfășurarea activității, în conformitate cu art.9 alin.(3) din Regulament.
(4) SE dobândește personalitate juridică la data înscrierii sale în Registrul de stat, în condițiile art. 16 din Regulament.
Articolul 4. Autoritatea competentă pentru înregistrare
(1) Înregistrarea SE în Republica Moldova, precum și înscrierea tuturor mențiunilor ulterioare prevăzute de Regulament, se efectuează de către Agenția Servicii Publice, în Registrul de stat, aplicând prin analogie procedura prevăzută pentru societățile pe acțiuni în Legea nr. 220/2007 privind înregistrarea de stat a persoanelor juridice și a întreprinzătorilor individuali, cu adaptările impuse de Regulament și de prezenta lege.
(2) IP Agenția Servicii Publice este autoritatea competentă să îndeplinească obligațiile ce revin statului conform art. 26 și art. 64 alin. (4) din Regulament.
(3) Instanța de judecată în a cărei circumscripție se află sediul social al SE este instanța competentă să soluționeze, în procedură necontencioasă, cererile prevăzute la art. 22 din Regulament privind numirea sau revocarea membrilor organelor SE.
(4) IP Agenția Servicii Publice transmite informațiile prevăzute la art. 14 alin. (1) și (3) și art. 66 alin.(4) din Regulament necesare pentru publicarea în Jurnalul Oficial al Uniunii Europene.
Articolul 5. Capitalul social și situațiile financiare ale SE
(1) În temeiul art. 67 alin. (1) din Regulament, capitalul social al SE cu sediul în Republica Moldova se exprimă în lei moldovenești. SE poate opta să își exprime capitalul și în euro; în acest caz, rata de schimb aplicabilă este cursul oficial al Băncii Naționale a Moldovei din ultima zi a lunii anterioare constituirii SE.
(2) Capitalul subscris al SE nu poate fi inferior sumei de 120.000 EUR, în conformitate cu art. 4 alin. (2) din Regulament. Echivalentul în lei moldovenești se calculează la cursul oficial al Băncii Naționale a Moldovei din ultima zi a lunii anterioare constituirii SE.
(3) Dacă legislația Republicii Moldova prevede un capital subscris minim mai mare pentru societățile pe acțiuni care desfășoară anumite tipuri de activități, acest prag se aplică în mod corespunzător și SE cu sediul social în Republica Moldova care desfășoară activități de același tip, în conformitate cu art. 4 alin. (3) din Regulament.
(4) Situațiile financiare anuale ale SE și, după caz, situațiile financiare consolidate se întocmesc, se auditează și se publică în conformitate cu art. 61-62 din Regulament și cu normele aplicabile în Republica Moldova societăților pe acțiuni, instituțiilor de credit și financiare, respectiv întreprinderilor de asigurări, în funcție de obiectul de activitate al SE, în temeiul art. 67 alin. (2) din Regulament.
Capitolul II
TRANSFERUL SEDIULUI SE
Articolul 6. Publicitatea propunerii de transfer
(1) Organul de conducere al SE care inițiază procedura de transfer al sediului din Republica Moldova întocmește proiectul de transfer în condițiile art. 8 alin. (2) din Regulament și asigură publicarea unui anunț în Monitorul Oficial al Republicii Moldova, în cel mult 5 zile lucrătoare de la întocmirea proiectului, ca formă de publicitate suplimentară permisă de art. 8 alin. (2) teza a doua din Regulament.
(2) Proiectul de transfer și raportul prevăzut la art. 8 alin. (3) din Regulament sunt disponibile spre consultare la sediul SE. Acționarii, creditorii și titularii altor drepturi au dreptul de a examina aceste documente cu cel puțin o lună înainte de adunarea generală convocată pentru a se pronunța asupra transferului și de a obține gratuit copii ale acestora, conform art. 8 alin. (4) din Regulament.
(3) Decizia de transfer poate fi luată numai după expirarea unui termen de două luni de la publicarea proiectului, în condițiile art. 8 alin. (6) din Regulament.
(4) Certificatul prevăzut la art. 8 alin. (8) din Regulament, care atestă în mod concludent întocmirea actelor și formalităților prealabile transferului sediului, se eliberează de către notarul public competent, în condițiile Legii nr. 246/2018 privind procedura notarială și ale Legii nr. 69/2016 privind organizarea activității notarilor. Notarul verifică îndeplinirea tuturor condițiilor prevăzute la art. 6–10 din prezenta lege înainte de eliberarea certificatului, inclusiv existența avizului de conformitate fiscală prevăzut la art. 10, absența opoziției autorităților competente prevăzute la art. 7 și absența creanțelor creditorilor nesoluționate prevăzute la art. 8.
Articolul 7. Opoziția autorităților competente la transfer
(1) În temeiul art. 8 alin. (14) din Regulament, transferul sediului unei SE din Republica Moldova care ar determina o modificare a legii aplicabile nu produce efecte dacă, în termenul de două luni prevăzut la art. 6 alin. (3), o autoritate competentă a Republicii Moldova se opune transferului pentru motive de interes public, printr-o decizie motivată comunicată SE și registratorului.
(2) Dreptul de opoziție prevăzut la alin. (1) se exercită și de către Banca Națională a Moldovei, în cazul SE supuse supravegherii prudențiale în calitate de instituție de credit sau financiară, și în cazul SE care este întreprindere de asigurări, în conformitate cu art. 8 alin. (14) teza a doua din Regulament.
(3) Decizia de opoziție poate fi contestată la instanța judecătorească competentă, în conformitate cu Codul administrativ nr. 116/2018.

Articolul 8. Protecția creditorilor în cazul transferului sediului 
(1) Înainte de emiterea certificatului prevăzut la art. 8 alin. (8) din Regulament, SE dovedește că interesele creditorilor și ale titularilor altor drepturi față de SE, inclusiv ale entităților publice, pentru creanțele apărute înainte de publicarea proiectului de transfer, beneficiază de o protecție adecvată, în condițiile art. 8 alin. (7) din Regulament.
(2) În vederea asigurării protecției prevăzute la alin. (1), creditorii SE pot, în termen de două luni de la data publicării anunțului prevăzut la art. 6 alin. (1), să solicite SE, în scris, constituirea de garanții pentru creanțele lor, dacă dovedesc că transferul sediului este susceptibil să pericliteze executarea acestora.
(3) Dacă SE și creditorul nu ajung la un acord privind forma și cuantumul garanției, oricare dintre ei poate sesiza instanța judecătorească competentă cu o acțiune privind stabilirea garanției datorate. Concomitent cu acțiunea sau pe parcursul judecății, creditorul poate solicita instanței aplicarea măsurilor de asigurare a acțiunii prevăzute la art. 175 din Codul de procedură civilă nr. 225/2003, inclusiv interzicerea SE de a efectua acte de dispoziție în vederea transferului sediului, până la soluționarea definitivă a litigiului privind garanția. Cererea de asigurare a acțiunii se soluționează de instanță în ziua depunerii, în condițiile art. 177 alin. (2) din Codul de procedură civilă nr. 225/2003.
(4) Certificatul prevăzut la art. 8 alin. (8) din Regulament nu se emite cât timp există creanțe pentru care nu au fost constituite garanții adecvate sau nu a intervenit o hotărâre judecătorească definitivă privind garanția solicitată.
(5) O SE împotriva căreia a fost inițiată o procedură de dizolvare, lichidare, insolvabilitate sau suspendare a plăților nu poate iniția procedura de transfer al sediului, conform art. 8 alin. (15) din Regulament.
Articolul 9. Protecția acționarilor minoritari în cazul transferului sediului
(1) În temeiul art. 8 alin. (5) din Regulament, acționarul care s-a opus transferului sediului SE din Republica Moldova poate, în termen de două luni de la înscrierea SE în registrul statului de destinație, să solicite răscumpărarea acțiunilor sale de către SE, la o valoare egală cu suma pe care acționarul ar fi primit-o din distribuirea activelor rămase în caz de lichidare a SE la data adoptării hotărârii de transfer.
(2) Opoziția față de hotărârea de transfer se consemnează în procesul-verbal al adunării generale, semnat de fiecare acționar oponent pentru confirmare. Numai acționarii a căror opoziție este astfel atestată pot exercita dreptul prevăzut la alin. (1).
(3) De la data înscrierii noii înregistrări a SE în statul de destinație, SE datorează dobânzi legale asupra valorii compensației, calculate conform ratei de referință a Băncii Naționale a Moldovei, majorate cu 5 puncte procentuale anual.
Articolul 10. Conformitatea fiscală prealabilă transferului sediului 
(1) Notarul nu eliberează certificatul prevăzut la art. 6 alin. (4) fără verificarea prealabilă a conformității fiscale a SE, efectuată prin intermediul platformei de interoperabilitate, în condițiile Legii nr. 142/2018 privind schimbul de date și interoperabilitatea.
(2) Verificarea conformității fiscale se efectuează prin interogarea electronică a sistemului informațional al Serviciului Fiscal de Stat, prin platforma de interoperabilitate, pentru a confirma că SE nu înregistrează creanțe fiscale exigibile și nu face obiectul unei proceduri de control fiscal finalizate cu constatarea unor obligații fiscale neachitate.
(3) Rezultatul verificării electronice prevăzute la alin. (2) se jurnalizează conform art. 6 alin. (12) din Legea nr. 142/2018 privind schimbul de date și interoperabilitatea și constituie dovada îndeplinirii condiției de conformitate fiscală în dosarul notarial.
(4) Până la conectarea notarilor și a Serviciului Fiscal de Stat la platforma de interoperabilitate în condițiile necesare verificării prevăzute la alin. (2), notarul solicită Serviciului Fiscal de Stat avizul de conformitate fiscală în scris. Serviciul Fiscal de Stat comunică răspunsul în termen de 20 de zile lucrătoare; absența răspunsului în termen constituie aviz tacit de conformitate.
Capitolul III
CONSTITUIREA SE
Secțiunea 1. Constituirea SE prin fuziune
Articolul 11. Avizul fiscal în cazul constituirii SE prin fuziune
(1) Dacă o societate pe acțiuni înregistrată în Republica Moldova participă la constituirea unei SE prin fuziune transfrontalieră, notarul nu emite certificatul prevăzut la art. 25 alin. (2) din Regulament fără avizul de conformitate fiscală al Serviciului Fiscal de Stat.
(2) Procedura de obținere a avizului urmează, în mod corespunzător, dispozițiile art. 10 alin. (2)-(4).
Articolul 12. Publicitatea proiectului de fuziune
(1) Datele privind societățile participante la fuziunea transfrontalieră, prevăzute la art. 21 din Regulament, se publică în Monitorul Oficial al Republicii Moldova împreună cu anunțul privind fuziunea, în conformitate cu prevederile Legii nr. 1134/1997 privind societățile pe acțiuni, aplicabile prin analogie.
(2) Publicarea anunțului prevăzut la alin. (1) deschide termenul de opoziție al creditorilor, care nu poate fi mai mic de două luni.
(3) Notarul verifică respectarea termenului și a cerințelor de publicitate înainte de a emite certificatul prevăzut la art. 25 alin. (2) din Regulament.
Articolul 13. Compensația acționarilor opozanți la fuziune
(1) Dacă raportul de schimb al acțiunilor a fost stabilit în detrimentul acționarilor societății pe acțiuni înregistrate în Republica Moldova care participă la fuziunea transfrontalieră, acționarul care s-a opus fuziunii poate solicita SE, rezultate din fuziune, plata unei compensații bănești suplimentare, în condițiile art. 25 alin. (3) din Regulament.
(2) Dreptul de a solicita compensația prevăzută la alin. (1) se exercită pe cale judiciară, în termen de 3 luni de la data înregistrării SE în statul de destinație, la judecătoria în a cărei circumscripție se află sediul societății pe acțiuni participante la fuziune, în condițiile art. 40 alin. (6) din Codul de procedură civilă nr. 225/2003.
(3) Formularea cererii de compensație nu suspendă fuziunea și nu afectează validitatea înregistrării SE, în conformitate cu art. 25 alin. (3) din Regulament.
Secțiunea 2. Constituirea SE holding
Articolul 14. Publicitatea proiectului de constituire a SE holding
(1) Cu cel puțin o lună înainte de data adunării generale care urmează să decidă constituirea SE holding, organul de conducere al fiecărei societăți participante înregistrate în Republica Moldova depune proiectul de constituire prevăzut la art. 32 din Regulament la registratorul competent și publică un anunț în Monitorul Oficial al Republicii Moldova.
(2) Anunțul prevăzut la alin. (1) indică faptul că proiectul de constituire a SE holding este disponibil pentru consultare pe pagina web oficială  și la sediul societății participante.
Articolul 15. Protecția acționarilor minoritari, creditorilor și lucrătorilor la constituirea SE holding
(1) În temeiul art. 34 din Regulament, acționarul societății pe acțiuni înregistrate în Republica Moldova care s-a opus constituirii SE holding poate solicita societății participante răscumpărarea acțiunilor sale, prin aplicarea corespunzătoare a prevederilor Legii nr. 1134/1997 privind societățile pe acțiuni, referitor la dreptul acționarilor de a consulta documentele privind reorganizarea și de a obține copii ale acestora.
(2) Opoziția față de hotărârea de constituire se consemnează în procesul-verbal al adunării generale, semnat de fiecare acționar oponent pentru confirmare. Numai acționarii a căror opoziție este astfel atestată pot exercita dreptul prevăzut la alin. (1).
(3) Creditorii societății pe acțiuni înregistrate în Republica Moldova care participă la constituirea SE holding beneficiază de protecția prevăzută de art. 92 alin. (7)-(9) din Legea nr. 1134/1997 privind societățile pe acțiuni, aplicabile prin analogie — inclusiv dreptul de a solicita, în termen de două luni de la publicarea avizului de constituire a SE holding în Monitorul Oficial al Republicii Moldova, executarea anticipată a creanțelor sau întreprinderea măsurilor prevăzute la art. 43 alin. (5) din aceeași lege.
(4) Protecția lucrătorilor societății pe acțiuni înregistrate în Republica Moldova care participă la constituirea SE holding se asigură în conformitate cu Codul muncii nr. 154/2003, cu modificările ulterioare, și cu actul național de transpunere a Directivei 2001/86/CE.
Secțiunea 3. Constituirea SE prin transformare
Articolul 16. Publicitatea proiectului de transformare
(1) Cu cel puțin o lună înainte de data adunării generale care urmează să decidă transformarea unei societăți pe acțiuni înregistrate în Republica Moldova în SE, organul de conducere depune proiectul de transformare prevăzut la art. 37 din Regulament la registratorul competent și publică un anunț în Monitorul Oficial al Republicii Moldova.
(2) Anunțul prevăzut la alin. (1) indică faptul că proiectul de transformare este disponibil pentru consultare pe pagina web oficială  și la sediul societății care urmează a fi transformată.
(3) Nerespectarea termenului sau a cerințelor de publicitate prevăzute la alin. (1)-(2) atrage nulitatea hotărârii adunării generale privind transformarea, constatată de instanța judecătorească la cererea oricărei persoane interesate.
Capitolul IV
ORGANELE SE
Secțiunea 1. Sistemul dualist de administrare
Articolul 17. Exercitarea atribuțiilor de conducere de către membrii organului de supraveghere
(1) În temeiul art. 39 alin. (3) din Regulament, organul de supraveghere poate numi unul dintre membrii săi pentru a exercita funcțiile unui membru al organului de conducere pe o perioadă fixă, care nu poate depăși un an.
(2) Numirea repetată sau prelungirea mandatului sunt permise cu condiția ca durata cumulată a exercitării funcției de conducere de către același membru al organului de supraveghere să nu depășească 2 ani.
(3) Pe durata exercitării funcțiilor de conducere, membrul organului de supraveghere este suspendat de drept din exercițiul atribuțiilor de supraveghere.
Articolul 18. Tranzacțiile supuse aprobării prealabile a organului de supraveghere
(1) Organul de supraveghere poate stabili, prin decizie proprie sau prin statut, categoriile de tranzacții pentru a căror încheiere este necesar consimțământul său prealabil.
(2) Categoriile de tranzacții prevăzute la alin. (1) se înscriu în statut sau se aduc la cunoștința organului de conducere, a acționarilor și a terților prin mijloacele de publicitate internă stabilite de statut, anterior producerii oricărui efect față de terți.
(3) Actele juridice încheiate fără consimțământul organului de supraveghere, atunci când acesta este obligatoriu conform alin. (1), sunt anulabile la cererea SE, cu excepția cazului în care terțul contractant a acționat cu bună-credință și nu cunoștea și nici nu putea cunoaște cerința de consimțământ.
Secțiunea 2. Sistemul monist de administrare
Articolul 19. Domeniu de aplicare
(1) Dacă statutul SE prevede, în temeiul art. 38 lit. b) din Regulament, că administrarea SE se realizează prin intermediul unui organ unic de conducere (consiliu de administrație), dispozițiile prezentei secțiuni se aplică în locul normelor Legii nr. 1134/1997 privind societățile pe acțiuni referitoare la consiliul de supraveghere și la consiliul directorilor, în măsura incompatibilității acestora cu sistemul monist.
(2) Normele Legii nr. 1134/1997 privind societățile pe acțiuni privind consiliul de administrație și directorul general se aplică, prin analogie, consiliului de administrație al SE în sistemul monist, în toate aspectele neacoperite de prezenta secțiune sau de Regulament.
Articolul 20. Componența consiliului de administrație
(1) Consiliul de administrație al SE în sistemul monist este format din cel puțin trei membri, dacă statutul nu prevede un număr mai mare.
(2) Cel puțin o treime din membrii consiliului de administrație trebuie să îndeplinească criteriile de independență aplicabile membrilor consiliului de supraveghere al societăților pe acțiuni, conform Legii nr. 1134/1997 privind societățile pe acțiuni și actelor normative emise de Comisia Națională a Pieței Financiare, după caz.
(3) Cel puțin jumătate din membrii consiliului de administrație trebuie să aibă reședința sau domiciliul pe teritoriul Republicii Moldova, al unui stat membru al Uniunii Europene sau al unui stat parte la Acordul privind Spațiul Economic European.
(4) Nu poate fi membru al consiliului de administrație persoana față de care instanța judecătorească a dispus interdicția de a exercita funcția de administrator sau de a desfășura activitate în domeniul de activitate al SE, în condițiile legislației Republicii Moldova.
Articolul 21. Atribuțiile consiliului de administrație
(1) Consiliul de administrație asigură conducerea strategică a SE, stabilește orientările generale ale activității acesteia și supraveghează îndeplinirea lor, în conformitate cu art. 43 din Regulament și cu dispozițiile prezentei secțiuni. Consiliul de administrație acționează cu diligența unui administrator prudent și în interesul exclusiv al SE și al acționarilor săi.
(2) Consiliul de administrație aprobă situațiile financiare anuale și raportul de gestiune al SE, asigurându-se că acestea sunt întocmite în conformitate cu standardele de raportare financiară și cu Legea contabilității și raportării financiare nr. 287/2017.
(3) Consiliul de administrație stabilește politica de risc a SE și aprobă organizarea auditului intern, monitorizând implementarea sistemelor de control intern prin directorul general sau organul executiv al SE, după caz.
(4) Consiliul de administrație decide convocarea adunărilor generale ale acționarilor, stabilește ordinea de zi și asigură, prin directorul general, pregătirea materialelor aferente și executarea hotărârilor adoptate, în conformitate cu Legea nr. 1134/1997 privind societățile pe acțiuni, aplicabilă prin analogie.
(5) Dacă SE se află în stare de insolvabilitate care nu este temporară, consiliul de administrație este obligat să dispună, în termen de cel mult 30 de zile de la constatarea stării de insolvabilitate, depunerea cererii introductive de intentare a procesului de insolvabilitate la instanța de judecată competentă, în condițiile Legii insolvabilității nr. 149/2012.
Articolul 22. Dreptul de reprezentare
(1) Fiecare membru al consiliului de administrație reprezintă SE în toate actele juridice, cu excepția cazului în care statutul prevede că anumite categorii de acte se încheie exclusiv prin reprezentare comună a doi sau mai mulți membri.
(2) Clauzele privind reprezentarea comună produc efecte față de terți numai de la data înscrierii lor în Registrul de stat.
(3) Restricțiile aduse dreptului de reprezentare prin statut, prin hotărârea adunării generale sau prin decizia consiliului de administrație nu sunt opozabile terților de bună-credință, indiferent dacă acestea au fost înscrise în Registrul de stat sau publicate în Monitorul Oficial.
(4) Tranzacțiile încheiate între SE și un membru al consiliului de administrație sunt lovite de nulitate relativă dacă adunarea generală, sesizată de orice acționar, se opune tranzacției în termen de 3 luni de la data la care a luat cunoștință de aceasta. Nulitatea nu se aplică tranzacțiilor curente, efectuate în condiții de piață, în cursul activității obișnuite a SE.
Articolul 23. Răspunderea membrilor organelor SE
(1) Membrii organului de conducere, ai organului de supraveghere și ai consiliului de administrație al SE răspund solidar față de SE pentru prejudiciile cauzate prin neîndeplinirea sau îndeplinirea defectuoasă a atribuțiilor lor legale, statutare sau contractuale, în condițiile art. 51 din Regulament.
(2) Membrul unui organ al SE care are un interes personal, direct sau indirect, față de o tranzacție supusă deliberării este obligat să declare conflictul de interese și nu participă la vot cu privire la acea tranzacție.
(3) Fără acordul adunării generale, un membru al unui organ al SE nu poate desfășura activități concurente cu cele ale SE, în condițiile art. 48 din Regulament.
(4) Acțiunea în răspundere se introduce de SE prin hotărârea adunării generale sau de acționarii care dețin cel puțin 10% din drepturile de vot.
(5) Regulile privind răspunderea, acțiunea în răspundere, solidaritatea și prescripția prevăzute de Legea nr. 1134/1997 privind societățile pe acțiuni pentru membrii consiliului de administrație se aplică, prin analogie, membrilor organelor SE.
 Articolul 24. Organul de conducere al SE în sistemul monist
(1) Membrii consiliului de administrație al SE în sistemul monist sunt desemnați, revocați și răspund față de SE în condițiile aplicabile membrilor consiliului societății prevăzute de Legea nr. 1134/1997 privind societățile pe acțiuni, aplicabile prin analogie.
(2) Mandatul unui membru al consiliului de administrație nu poate depăși 4 ani, cu posibilitate de reînnoire, în conformitate cu art. 46 alin. (2) din Regulament.
(3) Cel puțin un membru al consiliului de administrație este ales de lucrătorii SE sau de reprezentanții acestora, dacă acordul privind participarea lucrătorilor încheiat în temeiul Directivei 2001/86/CE prevede astfel.
(4) Convocarea, deliberarea și adoptarea hotărârilor consiliului de administrație se efectuează în condițiile prevăzute de Legea nr. 1134/1997 privind societățile pe acțiuni pentru consiliul societății, aplicabile prin analogie, dacă statutul SE nu prevede norme mai stricte.
Capitolul V
DIZOLVAREA, LICHIDAREA ȘI INSOLVABILITATEA SE
Articolul 25. Dizolvarea forțată pentru neconformitate
(1) Dacă o SE înregistrată în Republica Moldova nu mai respectă cerința de coincidență a sediului cu locul administrației centrale, prevăzută la art. 7 din Regulament, registratorul notifică SE și îi acordă un termen de cel puțin două luni pentru a remedia neconformitatea, prin transferul conducerii efective pe teritoriul Republicii Moldova sau prin inițierea transferului sediului, în condițiile art. 8 din Regulament.
(2) Dacă neconformitatea nu este remediată în termenul acordat, registratorul sesizează instanța de judecată competentă cu o cerere de dizolvare forțată a SE, în condițiile art. 64 din Regulament, comunicând totodată această sesizare Serviciului Fiscal de Stat.
(3) Lichidarea SE dizolvate urmează dispozițiile Legii nr. 1134/1997 privind societățile pe acțiuni, aplicabile prin analogie, dacă Regulamentul sau prezenta lege nu prevede altfel.
Articolul 26. Insolvabilitatea SE
(1) SE cu sediul în Republica Moldova este supusă Legii insolvabilității nr. 149/2012, în aceleași condiții ca orice persoană juridică rezidentă, în conformitate cu art. 63 din Regulament, care prevede că SE face obiectul actelor cu putere de lege aplicabile societăților constituite în conformitate cu legislația statului pe al cărui teritoriu se află sediul al SE.
(2) Instanța de insolvabilitate expediază hotărârea de intentare a procedurii de insolvabilitate Agenției Servicii Publice, care înscrie mențiunea corespunzătoare în Registrul de stat al unităților de drept, în condițiile art. 35 alin. (2) din Legea insolvabilității nr. 149/2012. Publicitatea procedurii se asigură de administratorul insolvabilității prin publicarea dispozitivului hotărârii în Registrul Cauzelor de Insolvabilitate, în termen de 2 zile lucrătoare de la data adoptării hotărârii, în condițiile art. 35 alin. (1) și art. 7 din Legea insolvabilității nr. 149/2012.
(3) Administratorul insolvabilității sau lichidatorul desemnat informează de îndată, autoritățile competente ale statelor în care SE are unități secundare sau filiale înregistrate, despre deschiderea procedurii de insolvabilitate, în condițiile tratatelor internaționale privind cooperarea judiciară în materie civilă la care Republica Moldova este parte.
Capitolul VI
PARTICIPAREA LUCRĂTORILOR
Articolul 27. Cadrul normativ aplicabil
(1) Participarea lucrătorilor în cadrul SE cu sediul în Republica Moldova este reglementată de actul normativ de transpunere a Directivei 2001/86/CE a Consiliului din 8 octombrie 2001 de completare a statutului societății europene în ceea ce privește implicarea lucrătorilor, și de dispozițiile relevante ale Codului muncii al Republicii Moldova nr. 154/2003.
(2) Înregistrarea SE în Registrul de stat este condiționată de prezentarea, la dosarul de înregistrare, a acordului privind modalitățile de participare și de implicare a lucrătorilor, sau, în lipsa acestuia, a dovezii că negocierile au fost purtate fără a se ajunge la un acord, în condițiile actului de transpunere a Directivei 2001/86/CE, ori a dovezii că negocierile nu au fost declanșate din cauza lipsei solicitărilor formulate de către reprezentanții lucrătorilor în termenul prevăzut de actul de transpunere.
(3) Nerespectarea obligațiilor privind participarea lucrătorilor nu afectează validitatea înregistrării SE, dar atrage răspunderea organelor de conducere în condițiile dreptului muncii și ale actului de transpunere a Directivei 2001/86/CE.

Capitolul VII
DISPOZIȚII FINALE ȘI TRANZITORII
Articolul 28. Taxa de înregistrare a SE
Înregistrarea de stat a SE, transferul sediului, transformarea și dizolvarea acesteia se efectuează cu perceperea taxelor prevăzute în Anexa la Legea nr. 220/2007 privind înregistrarea de stat a persoanelor juridice și a întreprinzătorilor individuali, aplicabile societăților pe acțiuni.
Articolul 29. Desemnarea autorităților competente și notificarea Comisiei Europene
(1) În temeiul art. 68 alin.(2) din Regulament, autoritățile competente desemnate prin prezenta lege sunt:
a) notarul — pentru eliberarea certificatelor prevăzute la art. 8 alin. (8) și art. 25 alin. (2) din Regulament;
b) IP Agenția Servicii Publice — pentru îndeplinirea obligațiilor de înregistrare și publicitate prevăzute la art. 13 și art. 26 din Regulament;
c) instanța de judecată competentă — pentru soluționarea cererilor prevăzute la art. 22 din Regulament privind numirea sau revocarea membrilor organelor SE.
(2) Guvernul informează Comisia Europeană și celelalte state membre cu privire la autoritățile competente desemnate conform alin. (1), în condițiile art. 68 din Regulament, în termen de 30 de zile de la data intrării în vigoare a prezentei legi.
(3) Orice modificare a autorităților competente desemnate conform alin. (1) se comunică Comisiei Europene și celorlalte state membre în termen de 30 de zile de la data modificării.
Articolul 30. Intrarea în vigoare și aplicabilitatea Regulamentului
(1) Prezenta lege se publică în Monitorul Oficial al Republicii Moldova și intră în vigoare la data aderării Republicii Moldova la Uniunea Europeană, dată la care Regulamentul (CE) nr. 2157/2001 al Consiliului devine direct aplicabil pe întreg teritoriul Republicii Moldova, în temeiul actului de aderare.
(2) De la data prevăzută la alin. (1), Regulamentul (CE) nr. 2157/2001 se aplică direct, în integralitate și cu prioritate față de orice dispoziție națională contrară, în conformitate cu principiul supremației dreptului Uniunii Europene. Prezenta lege completează Regulamentul exclusiv în domeniile în care acesta trimite expres la dreptul național sau în care statele membre sunt abilitate să adopte reglementări proprii.
(3) Prin excepție de la alin. (1), art. 31 alin. (1) privind modificările la Codul contravențional nr. 218/2008 produce efecte de la data publicării prezentei legi în Monitorul Oficial al Republicii Moldova, în vederea pregătirii cadrului sancționator anterior datei aderării.
Articolul 31. Dispoziții tranzitorii
(1) La data publicării prezentei legi în Monitorul Oficial al Republicii Moldova, Codul contravențional al Republicii Moldova nr. 218/2008 (republicat în Monitorul Oficial al Republicii Moldova, 2017, nr. 78–84, art. 100), cu modificările ulterioare, se completează după cum urmează:
1) după articolul 263⁶ se introduce articolul 263⁷ cu următorul cuprins:
„Articolul 263⁷. Încălcarea obligațiilor de publicitate privind societatea europeană
Nerespectarea termenelor și cerințelor de publicitate prevăzute de Legea privind punerea în aplicare a Regulamentului (CE) nr. 2157/2001, aplicabile de la data aderării Republicii Moldova la Uniunea Europeană, în cazul transferului sediului, al fuziunii transfrontaliere, al constituirii SE holding sau al transformării unei societăți pe acțiuni în SE
se sancționează cu amendă de la 150 la 300 de unități convenționale aplicată persoanei cu funcție de răspundere din cadrul organului de conducere al SE."
2) la articolul 402 alineatul (1), după textul „263⁶" se introduce textul „, 263⁷".
(2) Guvernul, în termen de 180 de zile de la data intrării în vigoare a prezentei legi, va aduce actele sale normative în concordanță cu prezenta lege.

